सम्मानको हकदार छन् जिरुड
उनी ‘रातो’ जर्सी लगाएर लन्डन छिरे । बाहिरिँदा ‘नीलो’ जर्सीमा थिए । इंग्लिस प्रिमियर लिगमा धेरै विदेशी खेलाडी आए । गए पनि । तर ओलिभर जिरुडले छाडे जत्तिको प्रभाव अरूको विरलै छ । फ्रान्सेली ३४ वर्षीय खेलाडीले भर्खरै साढे तीन वर्षको चेल्सी बसाइमा पूर्णविराम लगाएका छन् । 
लन्डन — उनी ‘रातो’ जर्सी लगाएर लन्डन छिरे । बाहिरिँदा ‘नीलो’ जर्सीमा थिए । इंग्लिस प्रिमियर लिगमा धेरै विदेशी खेलाडी आए । गए पनि । तर ओलिभर जिरुडले छाडे जत्तिको प्रभाव अरूको विरलै छ । फ्रान्सेली ३४ वर्षीय खेलाडीले भर्खरै साढे तीन वर्षको चेल्सी बसाइमा पूर्णविराम लगाएका छन् । उनले एसी मिलानसँग अनुबन्ध गरेका छन् । यसको अर्थ इंग्ल्यान्डमा नौ वर्ष बिताएपछि यी स्ट्राइकरले अब रोसेनेरीको नौ नम्बरको जर्सी लगाउनेछन् । स्टामफोर्ड ब्रिज छाड्दा केहीको उनलाई हक लाग्छ भने त्यो सम्मान नै हो । साथी खेलाडीले त उनलाई सम्मान गरे नै, तर यस्तै सम्मान न त समर्थकले दिए, न त तथाकथित फुटबल पण्डितहरूले । जिरुडको विकिपिडिया खोल्ने हो भने उनलाई भनिएको छ, ‘सबैभन्दा बढी कम आँकिएका खेलाडी ।’ यस्ता शब्दको जालोले खेलाडीलाई पक्कै अन्याय गर्ने गर्छ । उनले गरेको गोलले उनीबारे सबथोक बोल्छ भने यो उनीबारे गलत व्याख्या नै हो । उनले भने जस्तै, ‘फुटबलमा कसैको पनि उत्तिकै सम्मान हुन्न । फुटबलमा त्यस्ता कोही पनि छैनन्, जसलाई सबैले सम्मान गरोस् । यो फुटबलको एउटा पक्ष हो । कहिलेकाहीं कसैलाई कोही अरू खेलाडीले राम्रो खेलिदिओस् जस्तो लाग्न सक्छ । मलाई यो तथ्य मज्जासँग पच्छ, त्यसैले यसबारे मलाई धेरै गुनासो गर्नु पनि छैन । मलाई पनि कहिलेकाहीं लाग्छ, मैले जति खेलें, त्यसअनुसारको प्रशंसा भएन । तर मेरो खेल नै मेरो सबथोक हो । यसले मात्र मेरोबारे बोल्ने गर्छ ।’खेल तथ्यांकले भने उनलाई पक्कै पनि अब्बल मान्छ । जिरुडले नौ सिजन प्रिमियर लिगमा बिताए, अनि ९० गोल गरे । अनि यही समय उनले फ्रान्सेली राष्ट्रिय टिमका लागि ४६ गोल गरे र यो सर्वकालीन सर्वाधिक गोलकर्ता सूचीको दोस्रो स्थानमा रहेको प्रदर्शन हो । तर पनि किन हो, कोही कसैले पछिल्लो एक दशकको समयमा विश्व फुटबलका सबैभन्दा राम्रा फरवार्डको सूची बनाउने गर्छ भने त्यसमा जिरुडको नाम छुट्ने गर्छ, चाहेर अथवा नचाहेर पनि ।जस्तो, सन् २०१८ को विश्वकपकै कुरा गरौं न, त्यसमा फ्रान्स विजेता रह्यो । स्टार खेलाडीले भरिएको फ्रान्सेली टिमबारे चर्चा गर्दा सबैले केलियन एमबापे, एनगोलो कान्टे र एन्टोन ग्रिजमनकै मात्र प्रसंग उठाउने गर्छन्, सबैले तिनै मात्र प्रशंसा गर्छन् । तर तथ्यांकले भन्छन्, फाइनलसम्मको यात्रामा जिरुडले पनि सबै खेल खेले, गोल भने गरेनन् । जसले फ्रान्सका ती सबै खेल हेरे, तिनले पक्कै भन्ने छन्, जिरुडको खेल फ्रान्सका लागि उत्तिकै निर्णायक थियो ।जिरुड नहुँदो हो त फ्रान्सले विश्वकप जित्ने थिएन् । एमबापे र ग्रिजमनले अगाडि मज्जाको साझेदारी बनाउँदा त्यसलाई सुरक्षित राख्ने काम त जिरुडले नै गरेका थिए । युरो २०२० मा करिम बेन्जेमा टिममा फर्केयता जिरुड भने केही हदसम्म पक्कै ओझेलमा परे । जिरोडलाई बेन्चमै सीमित राख्दा फ्रान्सेली टिममा पछिल्लो तीन वर्षमा जुन सौहार्दता देखिएको थियो, त्यो पक्कै हराएको थियो । खासमा क्लब खेल जीवनमा पनि जिरुडले प्रत्येकपल्ट संघर्ष नै गरे, कोही कसैका लागि ।जस्तो, २०१२ मा उनी मोप्लियरबाट आर्सनल आए । लिग वान क्लब त्यस अगाडि अविश्वसनीय रूपमा जितेको लिगमा उनले २१ गोल गरे । रोबिन भान पर्सीले त्यस अगाडि आर्सनल छाडेका थिए, त्यसैले आर्सन वेङ्गरले जिरुडलाई भित्र्याए । बिस्तारै जिरुडले आर्सनलमा लय समाते । २०१७–२०१८ को सिजनमा उनले क्रिस्टल प्यालेसविरुद्ध गरेको गोल कसले बिर्सन सक्छ र ? जिरुडलाई बेच्नु आर्सनलका समर्थकका लागि पचेकै थिएन, चेल्सी आएयता पनि उनी प्रमुख खेलाडी साबित भए ।२०१८ को एफए कप सफलतामा उनी प्रमुख खेलाडी थिए । चेल्सी आएयता पछिल्ला १५ महिनामा उनले दुई ठूला उपाधि जितेका छन् । चेल्सीको यो यात्रामा उनको प्रदर्शन फेरि एकपल्ट कम्ती निर्णायक सावित भएन । साथी खेलाडीमाझ लोकप्रिय जिरुडले चेल्सीका लागि ३९ गोल गरे । विश्वास गर्न सकिन्छ, मिलानका लागि उनको खेल उम्दा हुनेछ । यसबीच भन्न कर लाग्छ, उनी ‘सबैभन्दा बढी कम आँकिएका खेलाडी’ पक्कै होइनन् । उनी आफ्नो प्रदर्शनका लागि पूर्ण हकदार छन् ।